Број: 12-Г-

Дана,

На основу члана 70. Закона о јавним набавкама („Службени гласник БиХ“ бр. 39/14) и члана 14. Правилника о јавним набавкама Градске управе Града Бања Лука (,,Службени гласник Града Бањалука“ бр. 34/19 и 23/21), Градоначелник Бањалуке доноси

**О Д Л У К У**

**о поништењу поступка јавне набавке**

Прихвата се приједлог Комисије за јавну набавку, број 20-404-319/21 „Одржавање и сервис бицикала“ и поступак јавне набавке се **поништава**, у складу с чланом 69. став 2. тачка д) Закона о јавним набавкама („Службени гласник БиХ“ бр. 39/14) и чланом 26. став 2. алинеја (4) Правилника о јавним набавкама Градске управе Града Бања Лука (,,Службени гласник Града Бањалука“ бр. 34/19 и 23/21).

**О б р а з л о ж е њ е**

Комисија за јавну набавку, број 20-404-319/21 „Одржавање и сервис бицикала“, именована рјешењем Градоначелника број 12-Г-3072/21 од 18.10.2021. године, провела је поступак јавне набавке, конкурентски захтјев за достављање понуда. Обавјештење о набавци је објављено на порталу јавних набавки дана 03.11.2021. године под бројем 320-7-2-291-3-193/21. Процијењена вриједност јавне набавке наведена у захтјеву за јавну набавку Одјељења за саобраћај и путеве износи 8.547,00 КМ. Критеријум за избор најповољнијег понуђача је најнижа цијена. Предвиђено је провођење е-аукције.

Тендерском документацијом је тражено да понуђачи доставе сљедеће доказе:

а) попуњен образац за понуду - назив и сједиште понуђача, а за групу понуђача податке о сваком члану групе понуђача, као и јасно одређење члана групе који је овлашћени представник групе понуђача за учешће у поступку јавне набавке, за комуникацију и за закључивање уговора,

б) изјава о испуњености услова из члана 45. став (1) тачка од a) до д) ЗЈН (потписана од стране лица овлаштеног за заступање понуђача и овјерена од стране надлежног органа, општински/градски орган управе или нотар),

в) докази предвиђени чланом 46. ЗЈН; овјерена фотокопија актуелног извода из судског регистра (за правна лица) или рјешења/увјерења о регистрацији (за физичка лица), не старији/старије од шест мјесеци од дана истека рока за подношење понуда (фотокопија овјерена од стране надлежног органа, општински/градски орган управе или нотар),

г) примјерак изјаве у вези члана 52. став (2) ЗЈН (потписана од стране лица овлаштеног за заступање понуђача и овјерена од стране надлежног органа, општински/градски орган управе или нотар),

д) попуњен, потписан и овјерен печатом понуђача примјерак спецификације услуге,

ђ) потписан и овјерен печатом понуђача примјерак нацрта уговора,

е) датум понуде, потпис и печат овлаштеног лица понуђача,

ж) списак повјерљивих информација (ако их има),

з) попис докумената уз понуду.

Дана 17.11.2021. године у 11:40 часова Комисија је извршила отварање понуда и том приликом констатовала да је пристигла понуда сљедећег понуђача:

1. „SOKOVIĆ SPORT“ д.о.о. Бања Лука, укупна цијена понуде износи...........................

...........................................................................................................9.989,12 КМ са ПДВ-ом.

У току оцјене и прегледа понуда, Комисија је утврдила да понуда понуђача „SOKOVIĆ SPORT“ д.о.о. Бања Лука није прихватљива за уговорни орган.

Наиме, понуђач у понуди није доставио званично објављену спецификацију услуге, која је као саставни дио тендерске документације објављена у систему „Е-набавке“, те је његова понуда неприхватљива за уговорни орган.

Приликом анализе и рачунске контроле понуде, Комисија је утврдила да цијена понуде изражена у обрасцу за цијену понуде (спецификација услуге) не одговара цијени понуде израженој у обрасцу понуде. Члан 17. став (4) Упутства за припрему модела тендерске документације („Службени гласник БиХ“ број 90/14 и 20/15) прописује да када цијена понуде без пореза на додатну вриједност изражена у обрасцу за цијену понуде не одговара цијени понуде без пореза на додатну вриједност израженој у обрасцу понуде, важи цијена понуде без пореза на додатну вриједност изражену у образцу за цијену понуде. Цијена понуде (без ПДВ-а) у обрасцу за понуду износи 8.537,70 КМ, односно 9.989,12 КМ са ПДВ-ом, док цијена понуде (без ПДВ-а) у образцу за цијену понуде (спецификацији услуге) износи 9.001,34 КМ, односно 10.531,57 КМ са ПДВ-ом, те је утврђено да је укупна цијена понуде изнад процијењене вриједности предметне јавне набавке.

Стога је Комисија уговорном органу предложила доношење одлуке о поништењу поступка јавне набавке, јер ниједна од примљених понуда није прихватљива, у складу с чланом 69. став 2. тачка д) Закона о јавним набавкама („Службени гласник БиХ“ бр. 39/14) и чланом 26. став 2. алинеја (4) Правилника о јавним набавкама Градске управе Града Бања Лука (,,Службени гласник Града Бањалука“ бр. 34/19 и 23/21).

Против ове одлуке може се изјавити жалба у писаној форми Канцеларији за разматрање жалби, Филијала Бања Лука, путем уговорног органа, Градоначелника (Одсјека за јавне набавке), у року од 5 дана од дана пријема обавјештења о поништењу поступка јавних набавки. Жалба се подноси у довољном броју примјерака, директно на протокол уговорног органа, у канцеларију 14 Градске управе Града Бањалука или препорученом пошиљком.

Обрађивач:

Теа Тривунџа, дипл. економиста

Шеф Одсјека:

Драшко Кутић, дипл. правник

**Г Р А Д О Н А Ч Е Л Н И К**

#### Драшко Станивуковић